
REPUBLIKA E SHQIPËRISË

GJYKATA E LARTË

KOLEGJI CIVIL
Nr. 11243-03505-00-2017 Regj. Themeltar

Nr. 00-2026-539 ( 48 ) i Vendimit 
VENDIM

NË EMËR TË REPUBLIKËS

Kolegji Civil i Gjykatës së Lartë, i përbërë nga gjyqtarët:

Artur KALAJA


Kryesues

Margarita BUHALI


Anëtare

Ervin PUPE



Anëtar

sot, më datë 05.02.2026, mori në shqyrtim, në dhomën e këshillimit, çështjen civile që iu përket palëve:

PADITËS:               
Kristo Karai 
TË PADITUR:         
Ramazan  Tafa


Agjencia Shtetërore e Kadastrës Elbasan (Ish Zyra e

Regjistrimit të Pasurive të Paluajtshme Gramsh)

OBJEKTI:
1. Detyrimin e të paditurit Ramazan të më njohë pronar të pasurisë së paluajtshme/ngastrës nr. 8/3, me emrin popullor “Shtëpia e Bajramit”, e llojit arë, me sipërfaqe 2000 m², e ndodhur në fshatin Cerujë, të Rrethit Gramsh.



2. Të urdhërohet i padituri Z.R.P.P. për të kryer procedurën e regjistrimit në dobinë time, duke më pajisur me certifikatë për vërtetimin e pronësisë për ngastrën nr. 8/3, me emrin popullor “Shtëpia e Bajramit”, e llojit arë, me sipërfaqe 2000 m², e ndodhur në fshatin Cerujë, të Rrethit Gramsh.

BAZA LIGJORE: 
Nenet 149-193 të Kodit Civil; Ligji nr.33/2012 "Për regjistrimin e pasurive të paluajtshme".

KOLEGJI CIVIL I GJYKATËS SË LARTË
        pasi dëgjoi relatimin e gjyqtares Margarita Buhali dhe e bisedoi në tërësi çështjen në dhomën e këshillimit, në përfundim;

VËREN

I. Rrethanat e çështjes

1. Nga aktet e administruara në dosje ka rezultuar se, paditësi Kristo Karai, i cili me vendimin nr.53, datë 01.11.1995 ka ndërruar emrin nga Xhevit në Kristo, dhe i padituri Ramazan Tafa janë banorë të fshatit Ceruje, Pishaj/Gramsh.

2. Paditësi dhe familja e tij kanë përfituar tokë në zbatim të ligjit nr. 7501 “Për tokën”, me Aktin e Marrjes së Tokës në Pronësi (AMTP) nr.6680, datë 23.07.1993 sipas të cilit i është dhënë në pronësi ndër të tjera dhe parcela me nr.8/3, me emërtimin “Shpia e Bajramit” me sipërfaqje 2000 m2, e llojit arë, parcelë e cila në përfundim të procesit të regjistrimit identifikohet sipas regjistrimit të bërë nga pala e paditur ZVRPP Gramsh si pasuria nr.8/69, vol.1, faqe 2, Zona Kadastrale 1392, lloji i pasurisë arë me sipërfaqe të azhornuar 4371 m2.

3. Në përfundim të procesit të regjistrimit të AMTP-s nr.6680 datë 23.07.1993, proces i përfunduar në vitin 1997, parcela me nr.8/3 me emërtimin “Shpia e Bajramit” me sipërfaqe 2000 m2 e llojit arë, identifikohet sipas regjistrimit të bërë nga pala e paditur ZVRPP Gramsh si pasuria nr.8/69, vol.1, faqe 2, Zona Kadastrale 1392, lloji i pasurisë arë me sipërfaqe të azhornuar 4371 m2.

 
4. I padituri Ramazan Tafa dhe familja e tij kanë përfituar tokë në zbatim të ligjit nr. 7501 “Për tokën”, me Aktin e Marrjes së Tokës në Pronësi (AMTP) nr.6736, datë 23.07.1993. Sipas këtij akti rezulton që të paditurit dhe familjes së tij i është dhënë në pronësi ndër të tjera dhe  parcela me nr.18/2,  me emërtimin “Kopshti Aliut” me sipërfaqe 800 m2, e llojit vreshtë. 

5. Në përfundim të procesit të regjistrimit të AMTP-s nr.6736, datë 23.07.1993, proces i përfunduar në vitin 1997, parcela me nr.18/2 me emërtimin “Kopshti Aliut” me sipërfaqe 800 m2 e llojit vreshtë, është identifikuar fillimisht sipas regjistrimit të bërë nga pala e paditur ZVRPP Gramsh si pasuria nr.39/1, vol.2, faqe 121, Zona Kadastrale 1392, me sipërfaqe të azhornuar 2340 m2.

6. Më tej në vitin 1999, mbi kërkesën e të paditurit Ramazan Tafa, është bërë ndarja e pasurisë nr.39/1 në dy pasuri; pasurinë nr.39/3, vol 4, faqe 73, me sipërfaqje të azhornuar 2000 m2; pasurinë 39/4, vol 4, faqe 73 me sipërfaqe të azhornuar 340 m2 duke kaluar kjo e fundit në pronësi shtet.

 
7. Më datë 07.07.2015, paditësi Kristo Karai ka paraqitur padi kundër të paditurve Ramazan Tafa dhe ZRPP Gramsh me objekt; detyrimin e të paditurit Ramazan Tafa të më njohë pronar të pasurisë së paluajtshme/ngastrës 8/3, me emrin popullor “Shtëpia e Bajramit”, e llojit arë me sipërfaqe 2000 m2, e ndodhur në fshatin Cerunje të Rrethit Gramsh; të urdhërohet i padituri ZRP Paluajtshme për të kryer procedurën e regjistrimit në dobinë time, duke më pajisur me certifikatë për vërtetimin e pronësisë për ngastrën nr.8/3 me emrin popullor “Shtëpia e Bajramit”, e llojit arë me sipërfaqe 2000 m2, e ndodhur në fshatin Cerunje të Rrethit Gramsh.

8. Paditësi me pretendimin se pasuria e identifikuar  sipas regjistrimit të bërë nga pala e paditur ZVRPP Gramsh si pasuria   nr.39/3, vol 4, faqe 73, Zona Kadastrale 1392 me sipërfaqje 2000 m2 regjistruar në emër të të paditurit Ramazan Tafa, është pasuria e përfituar prej tij me AMTP nr.6680, datë 23.07.1993 (parcela me emërtimin “Shpia e Bajramit”), dhe se pala e paditur ZVRPP Gramsh ka gabuar gjatë procesit të regjistrimit të AMTP-ve, nëpërmjet padisë objekt gjykimi ka kërkuar; detyrimin e të paditurit Ramazan të më njohë pronar të pasurisë së paluajtshme/ngastrës 8/3, me emrin popullor “Shtëpia e Bajramit”, e llojit arë me sipërfaqe 2000 m2, e ndodhur në fshatin Cerunje të Rrethit Gramsh. Të urdhërohet i padituri ZRP Paluajtshme për të kryer procedurën e regjistrimit në dobinë time, duke më pajisur me certifikatë për vërtetimin e pronësisë për ngastrën nr.8/3 me emrin popullor “Shtëpia e Bajramit”, e llojit arë me sipërfaqe 2000 m2, e ndodhur në fshatin Cerunje të Rrethit Gramsh.

 
9. Paditësi ka pretenduar që: I padituri Ramazan Tafa është pajisur me certifikatë për vërtetim pronësie nga pala e paditur ZRPP Gramsh për pasurinë nr.39/3 me sipërfaqje 2000 m2 pas regjistrimit të bërë në kundërshtim me ligjin nga ZRPP Gramsh pasi, këtë pasuri të paluajtshme e ka fituar ai (paditësi) me  AMTP nr.6736, datë 23.07.1993 e identifikuar si parcela me nr.8/3,  me emërtimin “Shpia e Bajramit” me sipërfaqe 2000 m2,  e llojit arë; pala e paditur ZVRPP në përfundim të procesit të regjistrimit të AMTP-s nr.6680 datë 23.07.1993,  parcelën me nr.8/3 me emërtimin “Shpia e Bajramit” me sipërfaqe 2000 m2, e identifikon si pasuria nr.8/69, vol.1, faqe 2, Zona Kadastrale 1392, lloji i pasurisë arë me sipërfaqe 4371 m2, pasuri kjo e pandarë dhe jo e përfituar me AMTP dhënë në bazë të ligjit 7501 prej tij (paditësit); ky problem nuk zgjidhet administrativisht nga pala e paditur ZVRPP Gramsh, duke refuzuar pajisjen me certifikatë pronësie për  parcelën me nr.8/3,  me emërtimin “Shpia e Bajramit” me sipërfaqe 2000 m2 të përfituar me AMTP-s nr.6680, datë 23.07.1993.
10. I padituri Ramazan Tafa ka kërkuar rrëzimin e padisë duke prapësuar që, ka në posedim që prej vitit 1992 parcelën të përfituar me aktin e marrjes së tokës në pronësi.

 
11. Në gjykim, përvecse është administruar praktika e regjistrimit të AMTP-s nr.6680, datë 23.07.1993 në emër të paditësit Kristo Karai (për parcelën “Shpia e Bajramit”) dhe AMTP-s nr.6736, datë 23.07.1993 në emër të të paditurit Ramazan Tafa (për parcelën “Kopshti Aliut”) ndodhur pranë palës së paditur ZVRPP Gramsh, nga ana e gjykatës i janë kërkuar kësaj të fundit (ZRPP Gramsh) edhe të dhëna në lidhje me mosmarrëveshjen objekt gjykimi.

12. Në relacionin shpjegues datë 07.10.2015 ZRPP Gramsh, ka sqaruar se; “..pasuria nr.39/3 me pronar Ramazan Tafa me emër popullor “kopshti i Aliut” dhe pasuria nr.8/69 me pronar Kristo Karai, që në pamje të parë kanë një largësi nga njëra tjetra, po kështu ndryshojnë dhe emërtimet popullore sipas akteve...që të dyja pasuritë si origjinë kanë AMTP përkatëse, janë azhornuar si dhe janë afishuar në qendrën e fshatit Ceruje...nga sa ndodhet dokumentacion pranë zyrës tonë nuk ka asnjë lloj pretendimi nga të dyja palët dhe cdo regjistrim u ligjërua në këtë gjëndje që është sot, ku për zk.1392 fshati Ceruje regjistrimi fillestar ka mbaruar në datë 15.05.1997.”

          13. Në përfundim të gjykimit, Gjykata e Rrethit Gjyqësor Elbasan, me vendimin nr. 545 (2121), datë 19.04.2016, ka vendosur:“Rrëzimin e padisë .(...).”

 14. Në vendimin e saj Gjykata e Rrethit Gjyqësor Elbasan, ka arsyetuar ndër të tjera se:(…)Pasuritë e paluajtshme objekt mosmarrëveshjeje janë në Rrethin Gramsh, ku kanë vendbanimin/selinë edhe palët. Pretendimi (për njohjen pronar për pasuritë e paluajtshme) është mosmarrëveshje civile dhe përbën kërkim kryesor, që zgjidhet vetëm në rrugë gjyqësore, ndërsa kërkimi për regjistrimin e të njëjtës pasuri të paluajtshme, në dobi të paditësit dhe kundër të paditurit Ramazan (nga i padituri Z.R.P.P. të Paluajtshme – ent publik vendor), përbën kërkim dytësor dhe është pasojë e zgjidhjes së kërkimit kryesor. Palët kanë zotësi juridike dhe zotësi për të vepruar. Paditësi dhe i padituri Ramazan janë secili bashkëpronar dhe përfaqësues të familjeve të tyre bujqësore për pasuritë e përfituara sipas ligjit nr. 7501/1991. Duke shqyrtuar padinë në tërësi dhe duke bërë lidhjen midis fakteve që pretendohen prej paditësit, çmohet se kjo gjykatë ka juridiksion dhe kompetencë në këtë çështje civile, sipas neneve 36, 41 dhe 45 të K.Pr.Civile; ndërsa palët në proces legjitimohen me cilësitë përkatëse procedurale.

14.1 Tapia e paditësit dhe e të paditurit Ramazan është regjistruar në dokumentacionin e të paditurit Z.R.P.P. të Paluajtshme. Pronësia dhe kufijtë e pasurive të tyre të paluajtshme, tokë bujqësore, konsiderohen të përfituara, të përcaktuara, të identifikuara dhe të regjistruara sipas ligjit të posaçëm nr. 7501/1991 dhe Kodit Civil të vitit 1981 (që ka qenë në fuqi në vitin 1993, kur u ndanë në pronësi tokat bujqësore, sipas ligjit nr. 7501).
14.2. Meqenëse pretendimet dhe prapësimet kërkonin njohuri të posaçme në fushën topografike, u krye ekspertimi përkatës. Sipas ekspertimit dhe sqarimeve verbale të ekspertit në gjykim konkludohet për vendndodhjen dhe planvendosjen e pasurive objekt mosmarrëveshje midis paditësit dhe të paditurit Ramazan, të përfituara sipas ligjit nr. 7501/1991 dhe pas azhornimit të tyre sipas ligjit nr. 7843/1994. Kanali nuk përfshihet në sipërfaqen që i është dhënë paditësit me tapi. Kufiri jugor i ngastrës nr. 8/3, sipas tapisë, është rrugë publike e hapur para dhënies së tapisë, ndërsa kufiri verior i pasurisë së të paditurit është kanali vaditës i ngastrës 18/2, me emërtimin popullor “Kopshti i Aliut”. Paditësi ka pretenduar për një sipërfaqe më në jug të kanalit. Të dhënat e pretenduara nga paditësi nuk përputhen me të dhënat e tapisë së tij. Midis pronave të palëve nuk ka rrugë, por vetëm kanal vaditës, i cili edhe sot nuk e ka atë funksion.

14.3. Meqenëse janë lëshuar hartat treguese dhe kartelat për pasuritë e palëve (dhe certifikata e pronësisë për pasuritë e të paditurit Ramazan), në fshatin Cerujë, në përputhje me dokumentacionin e të paditurit Z.R.P.P. të Paluajtshme (për këto pasuri), gjykata vlerëson se është i prezumuar fakti që pasuritë e paluajtshme të përfituara në zbatim të ligjit nr. 7501/1991 nga paditësi dhe i padituri Ramazan janë afishuar publikisht në vitin 1997, brenda zonës gjeografike të Komunës Pishaj (qendra administrative e fshatit Cerujë), ku këto pasuri janë të lokalizuara, për të lajmëruar individët/familjet e tyre që mund të bënin ndonjë gabim apo pretendim për këto pasuri. Pra, të njëjtat veprime dhe qëllime kishte ky afishim publik edhe për pasuritë e paluajtshme të paditësit dhe të të paditurit Ramazan. Nuk provohet që gjatë kësaj kohe afishimi paditësi të ketë paraqitur, pranë të paditurit Z.R.P.P. të Paluajtshme, pretendime për gabime, saktësime, qartësime etj., në lidhje me pasuritë e tij apo pasuritë e regjistruara në dobi të të paditurit Ramazan.Për këto shkaqe, pasuritë e paluajtshme të fshatit Cerujë, të përfituara sipas tapive përkatëse në zbatim të ligjit nr. 7501/1991, janë regjistruar në kartela dhe harta treguese në Zonën Kadastrale 1392. Pas përfundimit të këtij afishimi (në vitin 1997), i padituri Z.R.P.P. të Paluajtshme ka lëshuar (në vitin 1999 dhe mbi kërkesën përkatëse) certifikatën e pronësisë (në përputhje me përmbajtjen e kartelave dhe hartave treguese) për pasuritë e pretenduara nga i padituri Ramazan, sipas përmbajtjes së neneve 24–27 të ligjit nr. 7843/1994.Paditësi nuk e ka pasur asnjëherë në posedim pasurinë/ngastrën/parcelën, e cila pas azhornimit të saj ka nr. 39/3, në Zonën Kadastrale 1392.

14.4. Në kundërshtim me pretendimet, gjykata vlerëson se pasuritë e paditësit dhe pasuritë e të paditurit Ramazan (të regjistruara sipas tapisë) kanë largësi me njëra-tjetrën, ndryshojnë emërtimet e tyre popullore, nuk janë pasuri kufitare, janë në blloqe të ndryshme dhe nuk kanë mbivendosje midis tyre. Pretendimet e tij për gabime dhe saktësime, në lidhje me pasuritë e regjistruara në dobi të tij dhe në dobi të të paditurit Ramazan, duhej t’i drejtoheshin të paditurit Z.R.P.P. të Paluajtshme në kohën pas afishimit publik dhe sipas ligjit nr. 7843/1994. Në përputhje me dispozitat e këtij ligji, kryeplaku i fshatit Cerujë dhe Komuna Pishaj nuk kishin kompetencën për të zgjidhur mosmarrëveshjen e pretenduar nga paditësi.Konkluzionet e ekspertimit nuk janë të detyrueshme për gjykatën. Ekspertimi topografik përbën provë indirekte në këtë çështje dhe gjykata e vlerësoi në raport me pohimet e palëve, përmbajtjen e akteve të të paditurit Z.R.P.P. të Paluajtshme dhe sipas neneve 224/a–230 të K.Pr.Civile.Aktet e të paditurit Z.R.P.P. të Paluajtshme janë hartuar në përputhje me ligjin nr. 7843/1994, nga nëpunësit kompetentë dhe të plotësuara rregullisht. Megjithëse kishte detyrimin, paditësi nuk provoi të kundërtën e përmbajtjes apo falsitetin e këtyre akteve. Prandaj këto akte të të paditurit Z.R.P.P. të Paluajtshme përbëjnë provë të plotë, sipas nenit 253 të K.Pr.Civile. Ligji nr. 7843/1994 ka qenë ligj i posaçëm për regjistrimin e pasurive tokë bujqësore të përfituara sipas ligjit nr. 7501/1991 dhe Kodit Civil të vitit 1981 (që ishte në fuqi në kohën e lëshimit të tapive të palëve, në vitin 1993).Azhornimi i këtyre pasurive të paditësit dhe i pasurive të të paditurit Ramazan është bërë sipas ligjit nr. 7843/1994 dhe nenit 192 të Kodit Civil të vitit 1994, prandaj me të drejtë i padituri Z.R.P.P. të Paluajtshme ka lëshuar certifikatën e pronësisë për pasuritë tokë bujqësore të përfituara nga i padituri Ramazan.Në këtë vështrim, pretendimi i paditësit nuk mund të zgjidhej administrativisht apo në rrugë gjyqësore duke shmangur zbatimin e urdhërimeve sipas dispozitave të neneve 24–27, 51 dhe 52 të ligjit të posaçëm nr. 7843/1994 (në lidhje me regjistrimin fillestar, afishimin/njoftimin publik të pasurive, zgjidhjen e ankesave/pretendimeve para regjistrimit përfundimtar të këtyre pasurive të përfituara sipas ligjit nr. 7501/1991).Ligji nr. 7843/1994 duhet të zbatohej me përparësi në raport me dispozitat e përgjithshme të Kodit Civil të vitit 1994 (për mënyrën e fitimit të pronësisë).

14.5. Në bazë të ligjit nr.7501/1991 dhe Kodit Civil të vitit 1981, paditësi dhe i padituri Ramazan kanë përfituar në pronësi tokë bujqësore dhe janë pajisur me tapitë përkatëse. Provohet se pasuria e paluajtshme, me numrin aktual nr. 39/3, e ndodhur në fshatin Cerujë të Rrethit Gramsh, që në vitin 1993 është në posedim dhe është regjistruar në dobi të të paditurit Ramazan, pasi ka përfunduar afishimi i saj publik.Në kohën e afishimit të saj, paditësi nuk ka pasur pretendime për pronësinë, sipërfaqen dhe kufijtë e saj. Për këto shkaqe vlerësohet se i padituri Ramazan e ka përfituar ligjërisht pronësinë për këtë pasuri. Megjithëse kishte barrën e provës (sipas nenit 12 të K.Pr.Civile), paditësi nuk provoi të kundërtën e këtyre fakteve.Për të njëjtat shkaqe dhe meqenëse është i pabazuar kërkimi kryesor, vlerësohet se është i pabazuar në ligj edhe kërkimi dytësor, me objekt: “Të urdhërohet i padituri Z.R.P.P. të Paluajtshme për të kryer procedurën e regjistrimit në dobinë time, duke më pajisur me certifikatë për vërtetimin e pronësisë për ngastrën nr. 8/3, me emrin popullor ‘Shtëpia e Bajramit’, e llojit arë, me sipërfaqe 2000 m², e ndodhur në fshatin Cerujë.”.(...)
15. Kundër këtij vendimi ka ushtruar ankim paditësi Kristo Karai, me këto pretendime kryesore:

· Gjykata,në kundërshtim me ligjin procedurial dhe material civil, ka gjykuar/shqyrtuar cështjen dhe ka marrë vendimin duke deformuar pretendimet/thëniet të shprehura në seancë nga paditësi dhe konkluzionet e aktit të ekspertimit.

· Eksperti pas studimit të dokumentacionit dhe verifikimit në vend, me të drejtë ka arritur në konkluzionin se pasuria e paluajtshme me nr. ngastre 8/3 (me nr. pasurie 39/3 pas azhornimit) sipas AMTP dhënë në bazë të ligjit nr.7501, i përket paditësit. Pas azhornimit me ligjin nr.7843 të vitit 1994 i është dhënë të paditurit Ramazan Tafa.

· Paditësi nuk ka bërë ankesë brenda afatit 90 ditor (sipas parashikimeve të neneve 25, 26.27 të ligjit nr. nr.33/2012) por pas këtij afati pala e paditur ZVRPP i ka dhënë një pasuri të pandarë dhe jo atë të përfituar me AMTP dhënë në bazë të ligjit 7501. Për të rivendosur të drejtën e tij dhe për të korrigjuar gabimet e bëra nga pala e paditur ZVRPP Gramsh, paditësi i është drejtuar gjykatës me qëllim rivendosjen e të drejtës së tij e cënuar/shkelur nga pala e paditur ZVRPP Gramsh.

· Gjykata, në kundërshtim me ligjin megjithëse e konstatoj gabimin në azhornimin e pasurisë të paditësit, nuk bëri rivendosjen e të drejtës së pronësisë së paditësit.

· Paditësi është pronar i pasurisë së paluajtshme me nr.8/3 ngastre, me sipërfaqe 2000 m2, me emërtimin popullor “Shtëpia e Bajramit” e përfituar me AMTP nr.6680 datë 23.07.1993 dhe, procesi “azhornimit” ja ka hequr të drejtën e pronësisë mbi këtë pasuri të paluajtshme duke ja dhënë të paditurit Ramazan Tafa dhe paditësit i jepet (regjistrohet) një pronë e cila është e pandarë sipas konstatimit të bërë në aktin e ekspertimit.

· Gjykata, në kundërshtim me ligjin e ka vlerësuar procesin e azhornimit (i cili në fakt është një proces administrativ) si një formë kalimi pronësie, kur në fakt K.Civil në dispozitat e tij, përcakton qartë format dhe mënyrat klasike të kalimit të pronësisë.

16. Mbi ankimin e palës paditëse, Gjykata e Apelit Durrës, me vendimin nr.10-2017-1597(663), datë 21.06.2017, ka vendosur: “Lënien në fuqi të vendimit civil nr. 545 (2121), datë 19.04.2016, të Gjykatës së Rrethit Gjyqësor Elbasan.(...)”.

17. Në vendimin e saj Gjykata e Apelit Durrës, ka arsyetuar ndër të tjera se:...Gjykata e apelit në zbatim të nenit 465 të Kodit Proçedurës Civile përsëriti pjesërisht shqyrtimin gjyqësor, për të realizuar një akt shtesë ekspertimi nga eksperti që kishte kryer aktin në gjykimin në shkallë të parë, duke i dhënë si detyrë që të bënte pozicionimin e parcelave “Shpia e Bajramit” dhe “Kopshti i Aliut” sipas AMTP-ve të palëve ndërgjyqëse si dhe, në të njëjtën planvendosje të pasqyronte vendodhjen e këtyre parcelave të pozicionuara sipas AMTP-ve dhe sipas akteve të ZRPP Gramsh. Në akt ekspertimin shtesë të administruar në gjykim, eksperti konkludoi që: palët ndërgjyqëse posedojnë plotësisht parcelat që kanë me AMTP-t dhe se, pasuritë e regjistruara në ZVRPP rezultojnë me mospërputhje me parcelat që palët ndërgjyqëse kanë me AMTP e që posedojnë aktualisht duke e pasqyruar mospërputhjen në hartën nr.3 të shtesës së aktit të ekspertimit.

17.2 Paditësi dhe familja e tij, kanë përfituar pronësinë në zbatim të ligjit nr. 7501 “Për tokën”, me Aktin e Marrjes së Tokës në Pronësi (AMTP) nr.6680, datë 23.07.1993 mbi një sipërfaqe toke, ndër të tjera edhe për parcelën me nr.8/3, me emërtimin “Shpia e Bajramit” me sipërfaqe 2000 m2, e llojit arë, sipërfaqe toke kjo që posedohet aktualisht nga paditësi, fakt ky që rezulton i provuar edhe nga akti i ekspertimit i administruar si provë në gjykim. I padituri dhe familja e tij kanë përfituar pronësinë në zbatim të ligjit nr. 7501 “Për tokën”, me Aktin e Marrjes së Tokës në Pronësi (AMTP) nr.6736, datë 23.07.1993 mbi një sipërfaqje toke ndër të tjera dhe parcela me nr.18/2, me emërtimin “Kopshti Aliut” me sipërfaqe 800 m2, sipërfaqe toke kjo që posedohet aktualisht nga i padituri, fakt ky që rezulton i provuar edhe nga akti i ekspertimit i administruar si provë në gjykim.

17.3.Ndërkohë ka rezultuar e provuar edhe sipas akt ekspertimit si dhe shtesës së administruar në gjykimin në apel se, gjatë procesit të regjistrimit nga pala e paditur ZRPP Gramsh është bërë i gabuar pozicionimi i parcelave të sipërcituara të palëve ndërgjyqëse, cka sipas paditësit ka sjellë që parcela e përfituar prej tij me  AMTP nr.6680, datë 23.07.1993 (parcela “Shpia Bajramit’), të figurojë e regjistruar në emër të të paditurit Ramazan Tafa si pasuria nr.39/3. Nga paditësi parcela me me nr.8/3,  me emërtimin “Shpia e Bajramit” me sipërfaqe 2000 m2,  e llojit arë e përfituar me AMTP nr.6680, datë 23.07.1993, posedohet prej tij duke ushtruar ai (paditësi) qetësisht tagrat e gëzimit dhe posedimit, ndërsa i padituri posedon sipërfaqen e tokës të fituar prej tij nëpërmjet AMTP nr.6736, datë 23.07.1993 dhe jo pasurinë nr.39/3 sic ka konkluduar gjykata e shkallës së parë dhe për të cilën ka pretendime paditësi. 

17.4 Në rrethana të tilla, kur nuk rezulton që nga ana e të paditurit të jetë cënuar ndonjë nga tagrat e pronësisë dhe as të jetë kontestuar e cënuar e drejta e pronësisë së paditësit mbi parcelën me nr.8/3 me emërtimin “Shpia e Bajramit” (që posedohet e gëzohet lirisht nga paditësi), kërkimi i parashtruar në padi për detyrimin e të paditurit Ramazan Tafa të njohë pronar paditësin rezulton i pabazuar si në prova dhe në ligj. Në rastin konkret, mund të shtrohet problemi i mos ushtrimit të lirë të tagrit të disponimit nga paditësi Kristo Karai për parcelën me nr.8/3,  me emërtimin “Shpia e Bajramit”, kjo për shkak të pozicionimit të gabuar kësaj pasurie gjatë procesit të regjistrimit dhe mospajisjes me certifikatë pronësie për këtë pasuri por se, mos ushtrimi i lirë i tagrit të disponimit nga paditësi në rastin konkret nuk kufizohet a cënohet prej sjelljes e veprimeve të të paditurit Ramazan Tafa por nga veprimet e palës së paditur ZVRP Paluajtshme Gramsh.

17.5. Ndërkohë në lidhje me kërkimin e parashtruar në padi kundërdrejtuar palës së paditur ZRPP Gramsh, për të kryer procedurën e regjistrimit dhe pajisur me certifikatë pronësie  parcelën me nr.8/3 me emërtimin “Shpia e Bajramit”, kërkim të cilin pala paditëse e ka parashtruar si kërkim të ndërvarur nga kërkimi kryesor në këtë gjykim, gjykata e apelit vlerëson që ky kërkim  është i papranueshëm në këtë gjykim dhe se, një kërkim i tillë mund dhe duhet të paraqitet nga pala paditëse në kushtet dhe mënyrën sipas parashikimeve të ligjit ligji nr.33/2012 “Për regjistrimin e pasurive të paluajtshme”. Gjykata e apelit, nuk konstaton ekzistencën e ndonjërit prej rasteve të parashikuara në nenin 467 të Kodit Proçedurës Civile, që kushtëzojnë vendimmarrjen e gjykatës së apelit për prishjen e vendimit dhe dërgimin e çështjes për rigjykim pranë gjykatës së shkallës së parë.(…)




18. Në datën 20.07.2017, kundër vendimit të mësipërm ka ushtruar rekurs pala paditëse Kristo Karai, me këto parashtrime kryesore:

·    Gjykatat, me vendimmarrjen e tyre të kundërligjshme, kanë cenuar të drejtën e pronësisë së paditësit Kristo Karai, duke mos vlerësuar faktin se ai është pajisur ligjërisht me tokë bujqësore dhe me pasurinë 2000 m² “Shtepia e Bajramit” mbi bazën e AMTP-së së vlefshme sipas ligjit nr. 7501/1991, e cila përbën titull të plotë pronësie. Procesi administrativ i azhornimit është trajtuar gabimisht nga gjykata si mënyrë kalimi pronësie në favor të të paditurit, në kundërshtim me parashikimet e Kodit Civil, ndërkohë që provat dhe akti i ekspertimit vërtetojnë se paditësi e ka poseduar dhe vazhdon ta posedojë këtë pasuri që nga viti 1993. Gjithashtu, gjykata e shkallës së parë ka deformuar deklarimet e paditësit dhe ka anashkaluar konkluzionet e ekspertimit, duke vendosur në kundërshtim me provat e administruara dhe parimet e një gjykimi të drejtë e të paanshëm.
·    Ky fakt u konfirmua edhe nga akti i ekspertimit shtesë i kryer në Gjykatën e Apelit Durrës, i cili vërteton se palët posedojnë parcelat sipas AMTP-ve të tyre dhe se pasuritë e regjistruara në ZVRPP nuk përputhen me parcelat reale të posedimit, mospërputhje e pasqyruar grafikisht në shtesën e aktit të ekspertimit. Megjithatë, gjykata në vendimin objekt ankimi ka deformuar konkluzionet e ekspertit, duke pretenduar se të dhënat e paditësit nuk përputhen me tapinë, ndërkohë që eksperti ka sqaruar shprehimisht se parcela nr. 8/3 (pas azhornimit nr. 39/3) sipas AMTP-së i përket paditësit Kristo Karai dhe është poseduar prej tij, ndërsa pas azhornimit me ligjin nr. 7843/1994 i është kaluar gabimisht të paditurit Ramazan Tafa. Kjo tregon se vendimi i gjykatës është mbështetur në fakte dhe prova që nuk janë administruar apo debatuar në proces, duke përbërë një shkelje të rëndë proceduriale dhe një pasqyrim të pasaktë të rrethanave reale të çështjes.
·    Paditësi Kristo Karai ka përcaktuar qartësisht në kërkesë-padi objektin dhe shkakun ligjor, duke e drejtuar padinë kundër Ramazan Tafës, i cili me veprimet e tij nuk e njeh paditësin si pronar, si dhe kundër ZVRPP Gramsh, e cila ka kryer regjistrimin e pronës në kundërshtim me ligjin, titullin e pronësisë dhe gjendjen faktike. 
·    Edhe vetë Gjykata e Apelit Durrës ka pranuar pjesërisht këtë fakt, duke konstatuar se cenimi i tagrit të disponimit të paditësit buron nga veprimet e ZVRPP Gramsh. Megjithatë, kjo gjykatë, në kundërshtim me ligjin procedural civil, ka cilësuar si të papranueshëm kërkimin ndaj ZVRPP Gramsh për regjistrimin dhe pajisjen me certifikatë pronësie, ndonëse ky kërkim është i ndërvarur nga kërkimi kryesor dhe, sipas praktikës unifikuese të Gjykatës së Lartë (Vendimi Unifikues nr. 4, datë 10.12.2013), është i gjykueshëm në kuadër të një mosmarrëveshjeje civile. Nëse ky kërkim do të konsiderohej administrativ, gjykata duhej të shpallte moskompetencën dhe të prishte vendimin e shkallës së parë, ç’ka nuk ka ndodhur. Për rrjedhojë, vendimmarrja e gjykatës së faktit dhe asaj të apelit përbën pasojë të interpretimit dhe zbatimit të gabuar të ligjit material dhe procedural civil, ndaj kërkohet prishja e vendimeve dhe kthimi i çështjes për rigjykim në shkallë të parë me tjetër trup gjykues.
·    Gjykata ka interpretuar gabim ligjin nr. 7843/1994, pasi ky ligj parashikon se pas përfundimit të afatit 90-ditor të afishimit publik, subjektit i lind e drejta t’i drejtohet drejtpërdrejt gjykatës për korrigjimin e gabimeve të regjistrimit, pa qenë i detyruar të ndjekë më parë rrugën administrative. Në rastin konkret, megjithëse u konstatua gabimi në azhornimin e pasurisë së paditësit Kristo Karai, gjykata nuk rivendosi të drejtën e tij të pronësisë, duke vepruar në kundërshtim me ligjin dhe duke mos garantuar mbrojtjen efektive të së drejtës së pronës.
·    Gjykata e Apelit Durrës, ndonëse kishte detyrimin ligjor të korrigjonte shkeljet e rënda të ligjit material dhe procedural të kryera nga Gjykata e Rrethit Gjyqësor Elbasan, ka arsyetuar në mënyrë identike me gjykatën e faktit, duke lënë në fuqi një vendim të marrë në kundërshtim me ligjin. Të dyja gjykatat kanë keqinterpretuar procesin e azhornimit si mënyrë fitimi pronësie, në dëm të titullit të vlefshëm AMTP të paditësit Kristo Karai, të nxjerrë në përputhje me ligjin nr. 7501/1991, dhe kanë zbatuar gabimisht ligjin nr. 7843/1994, duke anashkaluar dispozitat e Kodit Civil, çka e bën të domosdoshëm prishjen e vendimeve dhe kthimin e çështjes për rigjykim me tjetër trup gjykues.
·    Kërkohet prishja e vendimit nr. 545 (2121), datë 19.04.2016, të Gjykatës së Rrethit Gjyqësor Elbasan dhe e vendimit nr. 10-2017-1597 (663), datë 21.06.2017, të Gjykatës së Apelit Durrës, si dhe dërgimi i çështjes për rigjykim pranë Gjykatës së Rrethit Gjyqësor Elbasan, me tjetër trup gjykues.


18.1. Në datë 02.02.2026, ka depozituar parashtrime në Gjykatën e Lartë, paditësi Kristo Karai, me pretendimet e paraqitura shkurtimisht si më poshtë:

·    Gjykatat, me vendimmarrje të kundërligjshme dhe në kundërshtim me Kushtetutën, Konventën dhe Kodin Civil, kanë cenuar të drejtën e pronësisë së paditësit Kristo Karai, duke trajtuar gabimisht procesin administrativ të azhornimit si mënyrë fitimi prone, ndonëse ai nuk përbën formë ligjore kalimi pronësie. Paditësi ka provuar se është pronar i ligjshëm i pasurisë “Shtepia e Bajramit” prej 2000 m², e përfituar me AMTP të vlefshme sipas ligjit nr. 7501/1991, të cilën e ka poseduar vazhdimisht, fakt i konfirmuar edhe nga aktet e ekspertimit. Gjykata ka shpërfillur këto prova, ka deformuar deklarimet e paditësit dhe konkluzionet e ekspertëve, duke u mbështetur në fakte të pabazuara dhe të padiskutuara në gjykim, ç’ka përbën shkelje të rëndë procedurale dhe materiale, me pasojë heqjen e paligjshme të së drejtës së pronësisë dhe pamundësimin e ushtrimit të plotë të saj, veçanërisht të së drejtës së disponimit.
·    Gjykatat, me vendimmarrje të kundërligjshme dhe në kundërshtim me Kushtetutën, Konventën dhe Kodin Civil, kanë cenuar të drejtën e pronësisë së paditësit Kristo Karai, duke trajtuar gabimisht procesin administrativ të azhornimit si mënyrë fitimi prone, ndonëse ai nuk përbën formë ligjore kalimi pronësie. Paditësi ka provuar se është pronar i ligjshëm i pasurisë “Shtepia e Bajramit” prej 2000 m², e përfituar me AMTP të vlefshme sipas ligjit nr. 7501/1991, të cilën e ka poseduar vazhdimisht, fakt i konfirmuar edhe nga aktet e ekspertimit. Gjykata ka shpërfillur këto prova, ka deformuar deklarimet e paditësit dhe konkluzionet e ekspertëve, duke u mbështetur në fakte të pabazuara dhe të padiskutuara në gjykim, ç’ka përbën shkelje të rëndë procedurale dhe materiale, me pasojë heqjen e paligjshme të së drejtës së pronësisë dhe pamundësimin e ushtrimit të plotë të saj, veçanërisht të së drejtës së disponimit.
·    Gjykata ka theksuar se pronësia fitohet vetëm me mënyrat klasike të parashikuara nga Kodi Civil dhe Kushtetuta, ndërsa regjistrimi në ZRPP është kusht ligjor për vlefshmërinë dhe mbrojtjen e saj, jo mënyrë fitimi prone. ZRPP-të janë organe administrative me detyrimin të verifikojnë ligjshmërinë e titujve dhe të zbatojnë parimin e vazhdimësisë (“zinxhirit”) së regjistrimeve, sipas praktikës unifikuese të Gjykatës së Lartë. Gjykatat e faktit dhe të apelit, duke mos respektuar këto parime dhe duke interpretuar gabim ligjin material e procedural, kanë marrë vendime të kundërligjshme, çka imponon prishjen e tyre dhe kthimin e çështjes për rigjykim me trup tjetër gjykues.
·    Paditësi Kristo Karai ka përcaktuar qartë objektin dhe shkakun ligjor të padisë kundër Ramazan Tafës, i cili nuk e njeh si pronar dhe disponon dokumentin e pronës së tij, si dhe kundër ZVRPP Gramsh, e cila ka kryer regjistrim të kundërligjshëm në kundërshtim me titullin e pronësisë dhe gjendjen faktike. Vetë Gjykata e Apelit Durrës ka konstatuar se cenimi i të drejtës së disponimit vjen nga veprimet e ZVRPP-së, por gabimisht ka shpallur të papranueshëm kërkimin ndaj saj, ndonëse ai është i ndërvarur nga kërkimi kryesor dhe i pranueshëm sipas praktikës unifikuese të Gjykatës së Lartë. Kjo sjellje përbën interpretim dhe zbatim të gabuar të ligjit material e procedural civil, duke imponuar prishjen e vendimeve dhe kthimin e çështjes për rigjykim me tjetër trup gjykues.
·    Gjykata ka arsyetuar gabimisht se paditësi duhej të kishte paraqitur pretendimet ndaj ZVRPP-së brenda afatit 90-ditor të afishimit sipas ligjit nr. 7843/1994, ndërkohë që ky ligj parashikon se pas kalimit të këtij afati subjekti nuk ka më mjet administrativ dhe mund t’i drejtohet drejtpërdrejt gjykatës për të kundërshtuar aktet e regjistrimit dhe gabimet e azhornimit. Në rastin konkret, megjithëse ZVRPP i ka dhënë paditësit një pasuri të ndryshme dhe të pandarë nga ajo e fituar me AMTP, gjykatat, ndonëse konstatuan gabimin në azhornim, nuk rivendosën të drejtën e pronësisë së paditësit, duke interpretuar dhe zbatuar gabim ligjin material dhe procedural civil, ç’ka imponon prishjen e vendimeve dhe kthimin e çështjes për rigjykim me tjetër trup gjykues.
·    Nga analiza e fakteve dhe provave të dosjes gjyqësore rezulton se Gjykata e Rrethit Gjyqësor Elbasan ka kryer shkelje të rënda të ligjit material dhe procedural civil, duke mos njohur të drejtën e pronësisë së paditësit Kristo Karai mbi pasurinë 2000 m² (ngastra nr. 8/3 “Shtëpia e Bajramit”), të fituar me AMTP të vlefshme sipas ligjit nr. 7501/1991, si dhe duke keqinterpretuar ligjin nr. 7843/1994 duke trajtuar azhornimin si mënyrë fitimi pronësie në kundërshtim me Kodin Civil. Këto shkelje, megjithëse të konstatuara, nuk u korrigjuan nga Gjykata e Apelit Durrës, e cila vijoi të njëjtin arsyetim të gabuar dhe shkelje procedurale, ndërkohë që Gjykata e Lartë, si gjykatë ligji, nuk mund t’i riparojë këto mangësi faktike e procedural. 
·    Kërkohet prishja e vendimit të Apelit dhe kthimi i çështjes për rigjykim me tjetër trup gjykues.
II. Vlerësimi i Kolegjit Civil.
19. Kolegji Civil i Gjykatës së Lartë, (në vijim Kolegji), referuar akteve dhe provave që janë administruar në dosjen gjyqësore dhe të cilat i janë nënshtruar hetimit gjyqësor, por pa i hyrë analizës dhe vlerësimit të tyre, çmon se në rekursin e paraqitur nga pala paditëse Kristo Karai, ekzistojnë shkaqet ligjore të parashikuara në nenin 472 të Kodit të Procedurës Civile (në vijim KPC), të cilat e bëjnë të cenueshëm vendimin e Gjykatës së Apelit.  

20. Kolegji fillimisht konstaton se me hyrjen në fuqi të ligjit nr.118, datë 7.2.2019 “Për kadastrën” është vendosur krijimi i Agjencisë Shtetërore të Kadastrës (ASHK), e cila është person juridik publik në varësi të Kryeministrit, organizohet në nivel qendror, nëpërmjet Drejtorisë së Përgjithshme në Tiranë, dhe në nivel vendor, në drejtori e zyra, si struktura varësie. Në referim të nenit 67 të këtij ligji, ASHK-ja krijohet si bashkim i AITPP-së, ALUIZNI-t dhe ZRPP-së. Pas krijimit të ASHK-së, të gjitha detyrat dhe përgjegjësitë e këtyre institucioneve i ngarkohen ASHK-së.


20.1.Në referim të nenit 199 të K.Pr.Civile, Gjykata kryen kalimin procedurial në ato raste kur personi juridik mbaron, duke thirrur në gjykim personin juridik a fizik, të cilit i kanë kaluar të drejtat e detyrimet e personit juridik i cili ka mbaruar.Për rrjedhojë u krye kalimi procedurial i palës së paditur Zyra Vendore e Regjistrimit të Pasurive të Paluajtshme Gramsh me Agjensinë Shtetërore të Kadastrës Drejtoria Rajonale Elbasan, së cilës i kanë kaluar të drejtat dhe detyrimet. 
21. Kolegji vlerëson të evidentojë gjithashtu faktin e ndryshimeve ligjore që ka pësuar Kodi i Procedurës Civile me ligjin nr. 44/2021, botuar në fletoren zyrtare në datën 14 Maj 2021 dhe që kanë hyrë në fuqi në datën 29 Maj 2021. Në nenin 32 të ligjit nr. 44/2021, mbi dispozitat tranzitore parashikohet se, “... 2. Rekurset e paraqitura, por ende të pashqyrtuara, konsiderohen të pranueshme nëse plotësojnë parashikimet e ligjit në fuqi në kohën e depozitimit të tyre”. Në rastin e rekurseve të cilat janë depozituar dhe regjistruar përpara datës së hyrjes në fuqi të këtyre ndryshimeve, në funksion edhe të garantimit të të drejtave të palëve ndërgjyqëse, për efektet e pranueshmërisë së rekursit mbahet parasysh ligji i kohës së regjistrimit të tyre.   
         
22. Në rastin objekt gjykimi evidentohet se paditësi dhe familja e tij kanë përfituar tokë në zbatim të ligjit nr. 7501 “Për tokën”, me Aktin e Marrjes së Tokës në Pronësi (AMTP) nr.6680, datë 23.07.1993 sipas të cilit i është dhënë në pronësi ndër të tjera dhe parcela me nr.8/3, me emërtimin “Shpia e Bajramit” me sipërfaqe 2000 m2, e llojit arë, parcelë e cila në përfundim të procesit të regjistrimit identifikohet sipas regjistrimit të bërë nga pala e paditur ZVRPP Gramsh si pasuria nr.8/69, vol.1, faqe 2, Zona Kadastrale 1392, lloji i pasurisë arë me sipërfaqe të azhornuar 4371 m2.
23. Po kështu evidentohet se i padituri Ramazan Tafa dhe familja e tij kanë përfituar tokë në zbatim të ligjit nr. 7501 “Për tokën”, me Aktin e Marrjes së Tokës në Pronësi (AMTP) nr.6736, datë 23.07.1993. Sipas këtij akti rezulton që të paditurit dhe familjes së tij i është dhënë në pronësi ndër të tjera dhe  parcela me nr.18/2,  me emërtimin “Kopshti Aliut” me sipërfaqe 800 m2, e llojit vreshtë.  Në përfundim të procesit të regjistrimit të AMTP-s nr.6736, datë 23.07.1993, proces i përfunduar në vitin 1997, parcela me nr.18/2 me emërtimin “Kopshti Aliut” me sipërfaqe 800 m2 e llojit vreshtë, është identifikuar fillimisht sipas regjistrimit të bërë nga pala e paditur ZVRPP Gramsh si pasuria nr.39/1, vol.2, faqe 121, Zona Kadastrale 1392, me sipërfaqe të azhornuar 2340 m2.
24. Paditësi me pretendimin se pasuria e identifikuar  sipas regjistrimit të bërë nga pala e paditur ZVRPP Gramsh si pasuria   nr.39/3, vol 4, faqe 73, Zona Kadastrale 1392 me sipërfaqje 2000 m2 regjistruar në emër të të paditurit Ramazan Tafa, është pasuria e përfituar prej tij me AMTP nr.6680, datë 23.07.1993 (parcela me emërtimin “Shpia e Bajramit”), dhe se pala e paditur ZVRPP Gramsh ka gabuar gjatë procesit të regjistrimit të AMTP-ve duke e rregjistruar atë në pronësi të palës së paditur dhe pajisur këtë të fundit me certifikatë pronësie, i është drejtuar rrugës gjyqësore nëpërmjet padisë objekt gjykimi. Padia në objektin e saj përmban dy kërkime: Detyrimin e të paditurit të njohë paditësin pronar dhe detyrimin e ZVRPP të bëjë regjistrimin e tokës në pronësi të paditësit sipas AMTP.
25. Gjykata e Rrethit Gjyqësor Elbasan ka rrëzuar padinë, vendim, i cili është lënë në fuqi edhe nga Gjykata e Apelit Durrës, duke arsyetuar se, në terren, secila nga palët ndërgjyqëse posedon tokën përkatëse të përfituar sipas AMTP-ve të tyre. Gjatë shqyrtimit në apel, pas përsëritjes së pjesshme të hetimit gjyqësor dhe kryerjes së një shtesë ekspertimi, ka rezultuar se në procesin e regjistrimit nga ana e ZRPP Gramsh është bërë një pozicionim i gabuar i parcelave, duke sjellë që parcela e përfituar nga paditësi me AMTP nr. 6680, datë 23.07.1993 (e njohur si “Shpia e Bajramit”), të figurojë e regjistruar në emër të të paditurit Ramazan Tafa si pasuria nr. 39/3. Nga ana tjetër, sipas pretendimeve të paditësit, parcela nr. 8/3 me sipërfaqe 2000 m², e llojit arë dhe e përfituar me të njëjtin AMTP, është poseduar prej tij në mënyrë të qetë dhe të pandërprerë, duke ushtruar ai (paditësi) qetësisht tagrat e gëzimit dhe posedimit, ndërsa i padituri posedon vetëm sipërfaqen e përfituar prej tij sipas AMTP nr. 6736, datë 23.07.1993, dhe jo pasurinë nr. 39/3, për të cilën ka pretendime paditësi.

26. Bazuar në konkluzionet e ekspertit, Gjykata e Apelit ka arritur në përfundimin se; nuk rezulton që nga ana e të paditurit të jetë cënuar ndonjë nga tagrat e pronësisë dhe as të jetë kontestuar e cënuar e drejta e pronësisë së paditësit mbi parcelën me nr.8/3 me emërtimin “Shpia e Bajramit” (që posedohet e gëzohet lirisht nga paditësi). Kërkimi i parashtruar në padi për detyrimin e të paditurit Ramazan Tafa të njohë pronar paditësin rezulton i pabazuar si në prova dhe në ligj. Në rastin konkret, mund të shtrohet problemi i mosushtrimit të lirë të tagrit të disponimit nga paditësi Kristo Karai për parcelën me nr.8/3,  me emërtimin “Shpia e Bajramit”, kjo për shkak të pozicionimit të gabuar kësaj pasurie gjatë procesit të regjistrimit dhe mospajisjes me certifikatë pronësie për këtë pasuri por se, mos ushtrimi i lirë i tagrit të disponimit nga paditësi në rastin konkret nuk kufizohet a cënohet prej sjelljes e veprimeve të të paditurit Ramazan Tafa por nga veprimet e palës së paditur ZVRP Paluajtshme Gramsh. Ndërkohë në lidhje me kërkimin e parashtruar në padi kundërdrejtuar palës së paditur ZRPP Gramsh, për të kryer procedurën e regjistrimit dhe pajisur me certifikatë pronësie  parcelën me nr.8/3 me emërtimin “Shpia e Bajramit”, kërkim të cilin pala paditëse e ka parashtruar si kërkim të ndërvarur nga kërkimi kryesor në këtë gjykim, gjykata e apelit vlerëson që ky kërkim  është i papranueshëm në këtë gjykim dhe se, një kërkim i tillë mund dhe duhet të paraqitet nga pala paditëse në kushtet dhe mënyrën sipas parashikimeve të ligjit nr.33/2012 “Për regjistrimin e pasurive të paluajtshme”. 

 27. Në konsideratë të objektit e shkakut ligjor të padisë, Kolegji vlerëson se Gjykata e Apelit Durrës ka lënë të pazgjidhur mosmarrëveshjen e palëve duke e deformuar natyrën e saj nga një mosmarrëveshje për të drejtën e pronësisë mbi pasurinë nr.39/3, që figuron e rregjistruar në pronësi të palës së paditur sipas të dhënëve të zyrës së rregjistrimit, në një mosmarrëveshje me natyrë administrative, e cila duhet të zgjidhet sipas ligjit nr.33/2012, kjo pasi sipas gjykatës paditësi nuk cënohet në të drejtën e pronësisë nga pala e paditur, por nga rregjistrimi i gabuar i titujve të pronësisë nga pala e paditur, zyra e regjistrimit të pasurive të paluajtshme. Kolegji vlerëson se ky konkluzion i Gjykatës së Apelit është rezultat i mungesës së identifikimit të saktë të objektit e shkakut ligjor të padisë, si dhe bie ndesh me parashikimet e ligjit nr.33/2012 lidhur me mënyrën e ndreqjes së gabimeve të rregjistrimit të pasurive, kur këto rregjistrime cënojnë të drejtat e palëve të tjera në favor të të cilave është bërë regjistrimi.

28. Pala paditëse ka pretenduar se është pronare e pasurisë nr.39/3, pasi kjo pasuri përkon me parcelën nr.8/3, që ajo e ka fituar atë me aktin e marrjes së tokës në pronësi. Ndërkohë në ishzyrën e rregjistrimit të pasurive të paluajtshme kjo pasuri është rregjistruar në favor të palës së paditur sipas aktit të marrjes së saj AMTP-s nr.6736, datë 23.07.1993. Gjykatat e Apelit pas rihetimit të cështjes ka arritur në konkluzionin se mosmarrëveshja objekt gjykimi nuk ka ardhur si rezultat i mbivendosjes së titujve të pronësisë së palëve, por nga mënyra e gabuar e rregjistrimit të pasurisë nga pala e paditur ishZyra e rregjistrimit të pasurive të paluajtshme. Kjo gjykatë ka mbajtur qëndrimin se padia për njohje pronësie duhet të rrëzohej, pasi ajo mund të ngrihej vetëm kur midis dy titujve të pronësisë, akte të marrjes së tokës në pronësi të lëshuara në favor të të dy palëve do të kishte mbivendosje, pra ata do të tregonin të njëjtën pasuri. Për rrjedhojë ka rrëzuar edhe kërkimin për rregjistrimin e kësaj pasurie në favor të palës paditëse. Nisur nga këto rrethana ngrihet për diskutim cështja ligjore nëse rregjistrimi i bërë nga zyra e rregjistrimit a prek të drejtën e pronësisë së palëve ndërgjyqëse mbi pasurinë nr.39/3 ? Nëse po a duhet të ngrejë paditësi kërkimin për njohjen e pronësisë ndaj palës së paditur në favor të të cilit është rregjistruar pasuria duke kërkuar si pasojë rregjistrimin e pasurisë në emër të tij nga zyra e rregjistrimit apo mosmarrëveshje objekt gjykimi ka natyrë administrative dhe duhet të zgjidhet nëpërmjet kërkimit të kundrejtuara në mënyrë të mëvetësuar në fillim në rrugë administrative e më pas në rrugë gjyqsore ndaj zyrës së rregjistrimit të pasurive të paluajtshme, aktualisht Agjencia Shtetërore e Kadastrës ? 
29. Për të konkluduar nëse situata juridike e mosmarrëveshjes përligj apo jo ngritjen e padisë për njohjen e pronësisë në kuptim të nenit 32 e vijues të KPC dhe neneve 144 e 192 e vijues të KC, Kolegji i referohet kuadrit ligjor dhe mënyrës se si praktika gjyqsore dhe ajo kushtetuese e ka trajtuar rregjistrimin e pasurisë, mënyrës se si mund të fshihet rregjistrimi i pasurisë nga një subjekt duke u rregjistruar në emër të një subjekti tjetër dhe natyres së vecantë të rregjistrimit për aktet e marrjes së tokës në pronësi. Vec ligjit të posacëm, rregjistrimi i pasurisë gjen rregullim edhe në Kodin Civil, si legjislacioni bazë që rregullon të drejtat private. Sipas 144 te Kodit Civil “ Sendet e paluajtshme dhe te drejtat reale mbi to regjistrohen ne regjistrat e pasurive te paluajtshme. Regjistrohen dhe ato sende te luajtshme per te cilat kerkohet shprehimisht ne ligj”. Ndërsa ne nenin 192 te Kodit Civil eshte parashikuar se “Sendet e paluajtshme dhe faktet qe kane lidhje me gjendjen juridike te tyre regjistrohen ne regjistrat e pasurive te paluajtshme. Regjistrimi bëhet në bazë të një akti publik, të një vendimi gjykate apo të një organi tjetër shtetëror kompetent, si dhe në rastet e tjera të parashikuara nga ligji”. 
30.Sipas vendimit unifikues nr.1/2009 është pranuar se rregjistrimi i pronësisë nuk përbën titull në pronësisë. Rregjistrimi ka një karakter deklarativ të të drejtës së pronësisë dhe jo krijues të të drejtës së pronësisë. Megjithatë, në përputhje me këtë vendim, rregjistrimi i pasurisë përbën një element të rëndësishëm të lidhur ngushtësisht me të drejtën e pronësisë, pasi nuk kufizohet vetëm të publikimi i të drejtës së pronësisë, por  përbën edhe kushtin pa të cilin  tagra e disponimit e pronarit nuk mund të realizohet në përputhje kjo me parashikimet e nenit 195 të KC. Kjo dispozitë parashikon se;  Pasuritë  e  paluajtshme  dhe  të  drejtat  reale  mbi  ato që  janë  fituar  ose  njohur sipas  dispozitave  të  këtij Kodi, nuk mund të tjetërsohen dhe kur është rasti, të ngarkohen me barrë, në rast se nuk është bërë regjistrimi i tyre në regjistrat publikë. Kjo do të thotë se regjistrimi i një pasurie të paluajtshme në emër të një personi megjithëse në substancë nuk krijon të drejta pronësie për të, kur ai nuk disponon një titull pronësie për pasurinë e paluajtshme, në kuptimin formal ai prezumon qënien e tij pronar të pasurisë për aq kohë sa nuk është vërtetuar e kundërta. 
31. Gjithashtu në vendimin unifikues nr.1/2009 Kolegjet e Bashkuara të Gjykatës së Lartë kanë theksuar se sistemi i rregjistrimit të pasurive të paluajtshme deklarativ sikurse vepron në vendin tonë nuk siguron vlefshmerine dhe efikasitetin e titullit te pronesise, por siguron vetem faktin qe shitesi figuron si pronar ne baze te te dhenave te regjistrimit. Edhe gjykata Kushtetuese në vendimin e saj nr.17/2010 ka vlerësuar se; ZRPP-ja, është ngarkuar me mbajtjen e regjistrit publik, në të cilin pasqyrohet pronësia mbi një pronë të paluajtshme dhe transferimet e ndryshme që i bëhen asaj. ...Në vlerësimin e Gjykatës, regjistri publik i regjistrimit të pasurive të paluajtshme duhet të jetë një regjistër i sigurt dhe i besueshëm. Roli i tij në sistem është i një rëndësie themelore duke pasur parasysh se përmes tij ngurtësohen të drejta subjektive.
32. Nisur nga këto konstatime kuptohet se rregjistrimi i pasurive të paluajtshme në rregjistrat publik prezumon sipas parimit të ligjshmërisë dhe sigurisë se personi në emër të të cilit është rregjistruar pasuria është pronar i saj. Rregjistrimi tregon se të dhënat e gjëndjes juridike të pasurisë ( të drejtat reale të rregjistruara) , janë të sakta dhe se zyra e rregjistrimit (ASHK) ka rregjistruar pasurinë në përputhje me ligjin. Ky prezumim për saktësinë e të dhënave të rregjistruara mund të rrëzohet vetëm duke u kundërshtuar dhe vërtetuar e kundërta e fakteve të pasqyruara në rregjistrim.  Duke qënë se e drejta e pronësisë është një nga të drejtat kryesore reale, që rregjistrohet, atëherë kundërshtimi i rregjistrimit të një pasurie në favor të një personi nga një person që pretendon se është pronari real i pasurisë nënkupton kundërshtimin e të drejtës së pronësisë së mbajtësit të rregjistrimit. Hetimi e zgjidhja e cështjes fokusohet te fakti se cili prej palëve në mosmarrëveshje është pronari i pasurisë dhe mbi këtë bazë rregullohen pasaktësitë ose gabimet e rregjistrimit në favor të një pale, që nuk është pronare.
33. Sipas ligjit nr.7843/1994 i ndryshuar dhe sipas ligjit nr.33/2012 rregjistrimi i të drejtës së pronësisë mbi një pasuri në favor të një subjekti nuk mund të fshihet dhe të urdhërohet rregjistrimi i pasurisë në emër të një subjekti tjetër nga vetë zyra e rregjistrimit në një proces mirëfilli administrative pa u thirrur në këtë proces pala që cënohet nga ky proces dhe pa dakortësinë e kësaj të fundit. Në vendimin nr.17/2010 gjykata Kushtetuese ka theksuar se; Duke qenë se është kërkesë sine qua non e legjislacionit civil që “sendet e paluajtshme dhe faktet që kanë lidhje me gjendjen juridike të tyre regjistrohen në regjistrin e pasurive të paluajtshme” (neni 192 i KC), pasi përndryshe ato “nuk mund të tjetërsohen” apo “të ngarkohen me barrë” (neni 195 i KC), fshirja e regjistrimit të titullit të pronësisë, ndikon drejtpërdrejtë në të drejtën e pronësisë. Sipas këtij vendimi gjykata kushtetuese shfuqizoi paragrafin e dytë dhe të tretë të nenit 10 dhe të paragrafit të dytë të nenit 39/a të Ligjit nr. 7843, datë 13.07.1994 “Për regjistrimin e pasurive të paluajtshme”, të shtuar me Ligjin nr. 9701, datë 02.07.2007 “Për disa shtesa e ndryshime në Ligjin nr. 7843, datë 13.07.1994 “Për regjistrimin e pasurive të paluajtshme” me të cilin në rastet kur, për të njëjtën pasuri, janë bërë më shumë se disa regjistrime, të cilat nuk kanë rrjedhur nga njëri-tjetri, i njihej e drejta Kryeregjistruesit të vendosë fshirjen e regjistrimeve të kryera për të njëjtën pasuri pas regjistrimit të parë, kur ky i fundit është në përputhje me nenet 192-197 të Kodit Civil. Gjykata Kushtetuese pranoi se; në rastin e fshirjes së regjistrimit, megjithëse parashikohet e drejta për ankim në rrugë gjyqësore, sipas ligjit në shqyrtim, ky ankim është i lidhur me kundërshtimin e aktit administrativ dhe jo me thelbin e të drejtës së pronësisë.. .. Në këtë kontekst, Gjykata vlerëson se fshirja e regjistrimit të pronës nga një strukturë administrative kufizon të drejtën e pronësisë dhe krijon një pasiguri juridike për shtetasit, duke cenuar në të njëjtën kohë dhe të drejtat e fituara.  
34. Nisur nga kjo qasje e mënyrës së trajtimit të rregjistrimit nga Gjykata Kushtetuese dhe nga pasojat, që ai ka në disponimin e të drejtës së pronësisë kuptohet se procesi i regjistrimit të pasurive të paluajtshme nuk konsiderohet thjeshtë si një veprim me natyrë administrative, por si një akt, që në përputhje me parimin e ligjshmërisë prezumon të drejtën e pronësisë së mbajtësit të rregjistrimit dhe bën të mundur ushtrimin e tagrave të pronarit për tjetërsimin e rëndimin me barrë të pronës nga personi në favor të të cilit është rregjistruar pasuria. Për pasojë rregjistrimi megjithëse një akt me natyrë publikuese, në aspektin formal prezumon të drejta pronësie për subjektin mbajtës të certifikatës së pronësisë, pavarësisht se ai mund të mos e gëzoj këtë të drejtë. Nga ana tjetër ekzistenca e një rregjistrimi në favor të një subjekti bën të pamundur rregjistrimin e të njëjtës pasuri nga zyra e rregjistrimit në favor të një subjekti tjetër. Po ashtu në përputhje me qëndrimin e mbajtur nga gjykata kushtetuese në vendimin e saj nr.17/2010 zyra e rregjistrimit nuk mundet të urdhërojë fshirjen e rregjistrimit të kryer në favor të një subjekti dhe rregjistrimin e po të njëjtës pasuri në favor të një subjekti tjetër. Fshirja e rregjistrimit të pasurinë nga një subjekti dhe rregjistrimi i të njëjtës pasuri në favor të një subjekti tjetër sjell shuarjen e të drejtës së pronësisë së palës së parë dhe njohjen e të drejtës së pronësisë së një subjekti tjetër. Për aq kohë sa një veprim i tillë cënon të drejtat e fituara nga subjekti në emër të të cilit është rregjistruar pasuria, atëherë fshirja e rregjistrimit nuk mund të realizohej nga zyra e rregjistrimit nëpërmjet një procesi administrative. Një veprim i tillë do të binte ndesh me konkluzionet e Gjykatës Kushtetuese në vendimin nr.17/2010.
35. Nisur nga rëndësia që ka procesi i rregjistrimit të të drejtës së pronësisë nenet 192 e vijues të KC si dhe vendimi unifikues nr.3/2014 i gjykatës së lartë, e kanë trajtuar procesin e c’rregjistrimit të një pasurie nga një subjekt dhe rregjistrimin e pasurisë në favor të një subjekti tjetër si një pasojë të lidhur ngushtësisht me zgjidhjen e mosmarrëveshjes mbi të drejtës së pronësisë midis palëve mbi një pasuri të paluajtshme. Të njëjtën qasje kanë pasur dhe ligjet e posacme nr.7843/1994 dhe ai nr.33/2012 sipas të cilave kërkohej marrëveshja e palëve për zgjidhjen e mosmarrëveshjeve të krijuara si pasojë e rregjistrimit të gabuar të pasurive pronë e tyre.
36. Në cështjen objekt gjykimi rezulton se pasuria e paluajtshme me nr.39/3 për të cilën paditëse ngre pretendime se është pronë e tij, është rregjistruar në favor të të paditurit nga zyra e rregjistrimit. Në këtë mënyrë rregjistrimi identifikon si titullar të të drejtës së pronësisë një subjekt, gjë që kundërshtohet nga pala paditëse i cili pretendon se pasuria është pronë e tij. Rregjistrimet, qoftë edhe të gabuara të titujve të pronësisë nga zyra e rregjistrimit, vënë në diskutim se cili është subjekti mbajtës i të drejtës së pronësisë, pra nëse kjo e drejtë i përket subjektit të rregjistruar nga zyra e rregjistrimit apo personit të tretë. Megjithëse mosmarreveshja midis dy subjekteve nuk ka ardhur në mënyrë të drejtëpërdrejtë nga veprimet e ndërmarra prej tyre, rregjistrimi i kryer nga zyra për pasurinë nr.39/3 në favor të të paditurit dhe pajisja e këtij të fundit me cerifikatë pronësie në fakt e ka transferuar mosmarrëveshjen te e drejta e pronësisë të palëve mbi pasurinë. Veprimet e gabuara të zyrës kanë sjellë efekte juridike në të drejtat e palëve. Për rrjedhojë këto pasoja juridike megjithëse kanë ardhur nga veprimet e zyrës së rregjistrimit, nuk mund të rregullohen nga kjo zyrë as me iniciativën e saj dhe as mbi kërkesën e njërës palë nëse mungon dakortësia e palës tjetër që cënohet në të drejtat e saj. 
37.Sipas ligjit nr.33/2012 në fuqi në kohën e ngritjes së padisë, Zyra e rregjistrimit në rast të gabimeve në rregjistrim ka vetëm rol propozues por jo vendimmarrës pasi ajo nuk mund të urdhërojë fshirjen e një pasurie nga emri i një subjekti dhe rregjistrimin e saj në emër të një subjekti tjetër, në mungesë të marrëveshjes midis tyre. Nisur nga kjo pozitë, zyra e rregjistrimit nuk mund të ketë legjitimim pasiv të mëvetësuar në këto lloj konfliktesh pasi qëllimi i ngritje të padisë është jo vetëm të konstatohen gabimet e rregjistrimit të të drejtës së pronësisë por të identifikohet mbajtësi i të drejtës reale dhe të rivendosen të drejtat e cënuara të palës pronare të parregjistruar sipas neniit 32 të KPC. 
38. Zyra e rregjistrimit në mungesë të dakortësisë së subjektit në emër të të cilit ka rregjistruar pasurinë, nuk kishte asnjë mundësi të rikuperonte ose korrigjonte gabimet e saj në rregjistrim, gjë që do të sillte mungesë të legjitimimit të saj pasiv pasi të drejtat e pronësisë së palës paditëse nuk mund të rivendoseshin nga zyra e rregjistrimit. Duke qënë se pala e paditur në emër të të cilit ishte rregjistruar pasuria nuk ka shfaqur asnjë marrëveshje lidhur me zgjidhjen e kësaj gjëndje juridike të të drejtave të rregjistruara, atëherë cënimi i të drejtës së pronësisë të palës paditëse nuk vjen vetëm nga zyra e rregjistrimit por edhe nga pala tjetër e paditur e cila figuron si pronare e pasurisë dhe prezumohet e tillë deri sa në proces të vërtetohet se kjo e drejtë i përket një subjekti tjetër.

39. Nisur nga efektet, që sjell rregjistrimi mbi të drejtën e pronësisë së palëve atëherë me të drejtë pala paditëse ka paditur mbajtësin e certifikatës së pronësisë duke kërkuar prej tij njohjen e të drejtës së pronësisë dhe për pasojë rregjistrimin e kësaj të drejtë në emër të tij duke u crregjistruar pronësia nga pala e paditur. Gjykatat e faktit nuk janë bazuar vetëm te mënyra e rregjistrimit të pasurisë nga zyra, por kanë hetuar të drejtën e pronësisë së palëve mbi pasurinë e rregjistruar nga zyra sipas titujve të tyre të pronësisë. Për aq kohë sa është hetuar në themel se cila prej palëve është pronare mbi pasurinë e paluajtshme objekt gjykimi atëherë gjykatat kanë qënë të detyruara të shpreheshin në themel mbi subjektin mbajtës të kësaj të drejte sipas kërkimit në objektin e padisë dhe të dispononin për pasojë mbi mënyrën e rregjistrimit të kësaj të drejte.
40.Për më tepër në rastin e rregjistrimit të titujve akte të marrjes së tokës në pronësi, procesi i rregjistrimit nëpërmjet hartës treguese të tij bën të mundur konkretizimin e pasurisë së paluajtshme së disponuar nga akti. Pra për këtë lloj titulli, rregjistrimi nuk ka vetëm natyrë publikuese të të drejtës së pronësisë por edhe identifikuese të sendit objekt i kësaj të drejte, gjë që i jep atij një rëndësi substanciale pasi pasuritë e paluajtshme janë sende individualisht të përcaktuara. Përcaktimi i sendit të paluajtshëm objekt i aktit është procesi që bën të zbatueshme të drejtën e pronësisë të mbajtësit të aktit të marrjes së pronësisë. Rregjistrimi i gabuar i sendit në fakt deformon vetë të drejtën e pronësisë në kundërshtim me atë të fituar nëpërmjet aktit të marrjes së tokës në pronësi. Prandaj mosmarrëveshjet midis subjekteve private lidhur me mënyrën e rregjistrimit të titujve të tyre nga zyra e rregjistrimit në fakt ka të bëjë me të drejtën e pronësisë, pasi gjykatat hetojnë se cili nga subjektit është pronari i sendit të rregjistruar nga zyra e rregjistrimit (ASHK). Kjo gjëndje e rregjistrimit e legjitimon paditësin të ngrejë padinë me karakter njohës për detyrimin e njohjes së pronësisë dhe fshirjen e rregjistrimit. Padia për detyrim njohje pronar kushtezohet nga fakti se pasoja e fshirjes së rregjistrimit vjen vetëm si pasojë e konfirmimit të të drejtës së pronësisë së palëve të palëve sipas nenit 193 e vijues të Kodit Civil e 32 të Kodit të Procedurës Civile. 
41. Siç edhe rezulton nga faktet e paraqitura në gjykim, regjistrimi objekt gjykimi ka përfunduar në vitin 1997 kur ka qënë në fuqi ligji nr.7843, datë 12.07.1994 “Për Regjistrimin e Pasurive të Paluajtëshme”. Neni 17 i këtij ligji parashikon se: “Regjistruesi mund të kërkojë që të bëhet një studim/rilevim për çdo pasuri të paluajtshme për qëllime të këtij ligji dhe pasi të ketë njoftuar personat e interesuar, mund të korrigjojë hartën treguese të regjistrimit si rezultat i studimit/rilevimit të lartpërmendur. Ai mund të korrigjojë çdo gabim teknik në hartën treguese nëse nuk cenohen interesat e ndonjë personi....” Kjo dispozitë ndalon korrigjimin të gabimeve kur cënohet të drejtat e një pale.  Ndërsa neni 18 i po këtij ligji parashikon se: “Harta treguese e regjistrimit tregon kufijtë, sipërfaqen dhe pozicionin e përafërt të pasurisë së paluajtshme. Kur pjesëtarët në një mosmarrëveshje lidhur me pozicionin e një apo disa kufijve arrijnë ta zgjidhin mosmarrëveshjen regjistruesi bën korrigjimet në hartën treguese dhe në kartelat e duhura në përputhje me marrëveshjen e arritur, dhe arshivon marrëveshjen e firmosur nga palët pjesëmarrëse në konflikt. Kur lind ndonjë paqartësi ose mosmarrëveshje lidhur me pozicionin e ndonjë kufiri dhe pjesëtarët në këtë konflikt nuk arrijnë marrëveshje lidhur me këtë, regjistruesi i udhëzon ato që të paraqesin çështjen në gjykatën kompetente brenda 15 ditëve dhe bën një shënim në kartelë. Në qoftë se brenda këtij afati çështja nuk është dërguar në gjykatë, atëherë regjistruesi bën shënimin përkatës.” Nga përmbajtja e kësaj dispozite rezulton se korrigjimi i hartës, me kërkesë të personave të interesuar, mund të kryhet nga regjistruesi vetëm në rast se ndërmjet palëve është arritur një zgjidhje e mosmarrëveshjes. 
42. Po në bazë të ligjit nr.33/2012 në fuqi në kohën e ngritjes së padisë janë të parashikuar pothuajse të njëjtat parashikime ligjore. Kështu në nenin 63 të tij parashikohet se regjistruesi korrigjon gabimet materiale në certifikatë dhe/ose kartelën e pasurisë së paluajtshme, me kërkesë të pronarit, në rastet e mëposhtme: a) në rastin e gabimeve ose mungesave që nuk prekin interesat e një pronari tjetër. Gjithashtu sipas nenit 28 të ligjit nr.33/2012 parashikohet se Regjistruesi konsulton me palët pretenduese informacionet që ndodhen në kartela apo në hartat kadastrale, me qëllim që të qartësohen dhe të korrigjohen gabimet materiale….2. Mosmarrëveshjet, që nuk mund të zgjidhen në mënyrë të tillë që palët të bien dakord, zgjidhen nga organet gjyqësore dhe fakti i ekzistencës së kësaj mosmarrëveshjeje pasqyrohet në kartelën e pasurisë së paluajtshme. Gjithashtu edhe në rast të gabimeve në lidhur me hartën e zyrës së rregjistrimit dhe kufij të pasurisë po sipas nenit 31 të ligjit nr.33/2012 korrigjimet bëhet sipas marrëveshjes së arritur. Në rastin konkret nuk gjejnë zbatim as rregullimet e ligjit të ri nr.20/2020 për mbivendosjet fiktive sipas nenit 65 të ligjit, pasi ky ligj nuk kishte hyrë në fuqi në kohën e gjykimit të cështjes dhe paraqitja e padisë i ka dhënë gjykatës juridiksion të plotë për zgjidhjen e cështjes sipas legjislacionit në fuqi në përputhje me nenin 36 të KPC.
43. Në rezume të të gjithë këtyre parashikimeve rezulton se gabimet e kryera nga ishzyra e rregjistrimit në lidhje me të dhëna të gjëndjes juridike të pasurisë nuk mund të zgjidhen nga ishzyra e rregjistrimit pa një marrëveshje të palëve të preken nga këto korrigjime. Duke qënë se zgjidhja e cështjeve të rregjistrimit nuk mund realizohet pa një marrëveshje të palëve të cënuara nga këto rregjistrime, atëherë gabimi në rregjistrim kur prek të drejtat e të tretëve nuk përbën një mosmarrëveshje me natyrë administrative midis subjektit pretendues dhe zyrës së rregjistrimit por një mosmarrëveshje që shtrihet midis subjekteve private pretenduese dhe mbajtëse të të drejtës së pronësisë mbi pasurinë.Gabimet në rregjistrimit zgjidhen vetëm pasi të verifikohen të drejtat e pronësisë së palëve mbi pasurinë.
44. Në rastin konkret, nuk rezulton që palët ndërgjyqëse të kenë arritur një marrëveshje lidhur me ceshtjen objekt gjykimi, e cila ka të bëjë me pozicionimin e pasurive të tyre të paluajtshme dhe me të drejtën e pronësisë mbi pasurinë nr.39/3 të pretenduar nga paditësi.  Për rrjedhojë, në kushtet e mungesës së një zgjidhjeje të tillë, ato nuk mund t’i drejtohen regjistruesit për korrigjimin e hartës dhe as mund ta zgjidhin mosmarrëveshjen në rrugë administrative, apo nëpërmjet gjykimit të mosmarrëveshjeve administrative sipas ligjit nr.49/2012. Në këto rrethana, pala paditëse me të drejtë ka ngritur padinë për njohjen e pronësisë duke kërkuar që rregjistrimi i pasurisë të zgjidhet si pasojë e identifikimit të palës pronare mbi pasurinë e paluajtshme objekt gjykimi.
45. Për sa më sipër, Kolegji vlerëson se gjykata ka vepruar në kundërshtim me nenin 6 të K.Pr.Civile, pasi nuk ka identifikuar drejtë natyrën e mosmarrëvedhje dhe nuk ka disponuar për zgjidhjen e çështjes në themel. Në këto kushte, Kolegji Civil vlerëson se çështja duhet të kthehet për rigjykim në gjykatën e apelit të juridiksionit të përgjithshëm, me qëllim që kjo e fundit të shqyrtojë cështjen në tërësi sipas objektit të padisë dhe të japë një zgjidhje në themel për këtë kërkim duke identifikuar palën pronare të pasurisë së paluajtshme objekt gjykimi dhe në varësi të këtij hetimi të disponojë për regjistrimin e pronësisë.
46.Gjykata e apelit, në funksion të shqyrtimit të pretendimeve në përmbajtje të ankimi dhe zgjidhjes së drejtë të çështjes, duhet të: i) zhvillojë një proces të rregullt ligjor, nëpërmjet garantimit të zhvillimit të një hetimi të plotë dhe të gjithanshëm, në përputhje me ligjin në zbatim të nenit 14 të Kodit të Procedurës Civile; ii)  bëjë një cilësim të saktë të fakteve dhe veprimeve që lidhen me objektin e mosmarrëveshjes të përcaktuar në pretendimet  e palëve, në zbatim të neneve 5 dhe 16 të K.Pr.Ciivle; iii)  çmojë “provat e marra gjatë gjykimit të çështjes, sipas bindjes së saj të brendshme, të formuar nga shqyrtimi i të gjitha rrethanave të çështjes në tërësinë e tyre”, në respektim të neneve 29 dhe  309 të K.Pr.Civile; iv) zgjidhë mosmarrëveshjen në përputhje me dispozitat ligjore dhe normat e tjera në fuqi, që janë të detyrueshme të zbatohen prej saj, si një detyrim që buron nga neni 16 i K.Pr.Civile.
47. Zbatimi i detyrimeve ligjore të mësipërme, kryerja e veprimeve të parashikuara nga paragrafët e mësipërm të këtij vendimi, si dhe e të tjerave që eventualisht mund të dalin gjatë rigjykimit, do ta lejojnë gjykatën e apelit, që në përputhje me kërkesat e ligjit procedural e atij material të mund të arrijë në përfundime të drejta dhe objektive, lidhur me zgjidhjen e çështjes.

            48. Kolegji vëren se në bazë dhe për zbatim të ligjit nr. 98/2016 “Për organizimin e pushtetit gjyqësor në Republikën e Shqipërisë”, i ndryshuar, Vendimit të Këshillit të Ministrave nr. 495, datë 21.7.2022 “Për riorganizimin e rretheve gjyqësore dhe kompetencave gjyqësore të gjykatave”, si dhe Vendimit të Këshillit të Lartë Gjyqësor nr. 505, datë 21.11.2022 “Për fillimin e funksionimit të gjykatës së apelit të juridiksionit të përgjithshëm”, që prej datës 1 shkurt 2023 ka nisur funksionimi i hartës së re gjyqësore përmes riorganizimit të gjykatave të apelit të juridiksionit të përgjithshëm. Duke nisur nga kjo datë Gjykata e Apelit Tiranë emërtohet Gjykata e Apelit të Juridiksionit të Përgjithshëm, me seli në Tiranë. Ndërsa Gjykatat e Apelit Durrës, Gjirokastër, Korçë, Shkodër dhe Vlorë, ndërpresin veprimtarinë më datë 31.01.2023. 
    49. Mbështetur sa më sipër, Kolegji vlerëson se rekursi i paraqitur nga pala paditëse është i bazuar në ligj, prandaj si i tillë ai duhet të pranohet dhe për rrjedhojë vendimi i Gjykatës së Apelit Durrës duhet të prishet dhe çështja të dërgohet për t’u rishqyrtuar, nga një trup tjetër gjykues i Gjykatës së Apelit Juridiksioni i Përgjithshëm Tiranë.     
PËR KËTO ARSYE

           Kolegji Civil i Gjykatës së Lartë bazuar në nenin 485, shkronja “c” të Kodit të Procedurës Civile,
 V E N D O S I 

Prishjen e vendimit nr. 10-2017-1597(663), datë 21.06.2017 të Gjykatës së Apelit Durrës, dhe dërgimin e çështjes për rigjykim pranë Gjykatës së Apelit të Juridiksionit të Përgjithshëm, me tjetër trup gjykues.
Tiranë, më 05.02.2026

